Gliptoteka Hrvatske akademije znanosti i umjetnosti

Strossmayerov trg 14, Zagreb

gliptoteka@hazu.hr

**MEĐUNARODNI DAN DAN MUZEJA – PROGRAM GLIPTOTEKE HAZU**

U sklopu ovogodišnje teme ICOM-ovog Međunarodnog dana muzeja i 29. edukativne muzejske akcije **„Muzeji i STEAM?!“**, Gliptoteka HAZU predstavlja program koji traje od 18. travnja do 18. svibnja 2024.

1. **Virtualna izložba „*Juraj Dalmatinac iz Arhiva Gliptoteke HAZU*“,**

Na poveznici <https://juraj-dalmatinac.gliptoteka.hazu.hr/> predstavljamo virtualnu izložbu, (od **18. travnja - trajno dostupna**) na kojoj je uz korištenje 3D tehnologije u prezentaciji umjetnina, predstavljena i raznovrsna arhivska građa: transkripti dokumenata, ugovori, fotografije i negativi, sakupljani tijekom godina u sklopu znanstveno-istraživačkog rada muzeja. Kako bi pridonijela popularizaciji i pristupačnosti djela Jurja Dalmatinca, Gliptoteka – zahvaljujući sadrenim odljevima koje posjeduje – pruža jedinstvenu priliku za okupljanje i izlaganje radova na jednome mjestu koji se inače nalaze na različitim lokacijama u Splitu, Šibeniku, Rabu, Pagu, Dubrovniku i Anconi.

Izložba je nastala u suradnji s Grafičkim fakultetom i Fakultetom hrvatskih studija, koji su svojim tehnološkim i digitalnim znanjima obogatili i proširili virtualnu i 3D stvarnost izložbe. Ovim načinom prezentacije arhivske građe i umjetnina iz fundusa Zbirke sadrenih odljeva Jurja Matejeva Dalmatinca, potičemo multidisciplinaran pristup u kreiranju i provedbi izložbe koristeći virtualnu inačicu. Autorica izložbe: dr. sc. Magdalena Getaldić, znanstvena suradnica u Gliptoteci.

Zbog izmještenog muzejskog fundusa kao posljedice potresa i obnove muzejskih zgrada muzej Gliptoteka HAZU privremeno je zatvoren za javnost, stoga će tematska istoimena izložba biti postavljena na panoima na Fakultetu hrvatskih studija 17. svibnja u 11 sati, čime prigodno obilježavamo Međunarodni dan muzeja.

1. **Izložba „*Juraj Dalmatinac iz Arhiva Gliptoteke HAZU*“, Knjižnica Fakulteta hrvatskih studija**, Borongajska cesta 83d, **17. svibnja u 11 sati** (izložba traje do 30. lipnja 2024., ponedjeljak – petak, 10-16 sati)

Kako bismo približili digitalne sadržaje virtualne izložbe i izradu 3D modela za koji je korištena najsuvremenija tehnologija u skeniranju makete šibenske katedrale iz fundusa muzeja, organizirano je:

1. Predavanje ***Digitalizacija i izrada 3D modela za virtualnu izložbu* *u Gliptoteci HAZU***, (predavači: doc. dr. sc. Marko Maričević, doc. dr. sc. Magdalena Getaldić), **Grafički fakultet**, Getaldićeva ulica 2, **25. travnja u 13 sati**